Trygve Nissen

Trygve Nissen (født 1. november 1890, død 2. august 1968) var en norsk kjøpmann fra Hammerfest. Han fikk sin utdannelse ved Oslo handelsgymnasium i 1908, og deretter handelsskole i Leipzig, Tyskland og studier i England, Frankrike og Russland.  Han var sønn av grosserer Franz Heinrich Feddersen Nissen og Marie Antoinette (1867–1943).)

Trygve Nissens farfar Anders Rambech Nissen var opprinnelig fra Røros, og kom som nittenåring til Hammerfest i 1851 der han fikk arbeid i handelshuset Johan Berger. I 1861 etablerte Anders Rambech Nissen og Franz Heinrich Feddersen handelshuset Feddersen & Nissen, som vokste til å bli et viktig knutepunkt for handelen på Finnmarkskysten. Etter tre år giftet Nissen seg med kompanjongens datter Heinriche Feddersen. I 1895 trådte Franz Heinrich Feddersen ut av firmaet, og hans svigersønn Anders Rambech Nissen ble eneinnehaver. Tre år senere døde begge grunnleggerne med bare en ukes mellomrom. Anders Rambech Nissens sønn – og Trygve Nissens far – Franz Heinrich Feddersen Nissen ble da handelshusets nye overhode. Firmaet hadde filialer i Honningsvåg, Kjøllefjord, Dyfjord, Skjøtningberg, Gjesvær, Tufjord, Mehamn, Berlevåg og Hamningberg. Forretningsvirksomheten omfattet fiskeproduksjon, ishavsfangst og butikkvirksomhet. 

Franz Heinrich Feddersen Nissens to sønner Trygve Nissen og Heinrich Nissen overtok ledelsen av firmaet i 1920. Under krigen ble deres anlegg og kaier brent. Heinrich Nissen evakuerte til Bjarkøy og fortsatte en del av virksomheten der.  I 1947 ble firmaet delt. Heinrich Nissen overtok ishavsrederiet med unntak av ishavsskuta m/s Veiding. Broren Trygve Nissen fortsatte virksomhet i Hammerfest under navnet Trygve Nissen AS.  Firmaet hadde etter krigen i tillegg virksomhet i Tufjord, Gjesvær, Kjøllefjord, Dyfjord og Mehamn. Ishavsflåten og ishavsbruket til Feddersen & Nissen på Fuglenes ble ikke gjenoppbygd etter krigen. Dermed ble flere generasjoners ishavsdrift fra ishavsbyen Hammerfest avsluttet.

Trygve Nissen var svensk honorær konsul i Hammerfest fra 1945 til 1958, og i 1956 ble han utnevnt til ridder av den svenske Vasaordenen. 

Han var medlem av Overformynderiet i 20 år, medlem av styret i Norges Tørrfiskeksportørers Landsforening og i direksjonen for Vesteraalens dampskipsselskap. Han var også med i representantskapet for Finmarkens Privatbank fra starten i 1916 frem til 1919. I 1924 ble han en av grunnfondsinnskyterne i Hammerfest Sparekasse.

Trygve Nissen var gift med Margrethe f. Balkwitz (f. 1894). Etterhvert overtok ekteparets sønner Oscar Rambech Nissen (1916–1991) og Rolf Nissen (1921–1997) driften av handelshuset. Firmaets filialer rundt om i Finnmark ble med tiden avviklet og solgt. I 1990 ble firmaets siste filial, i Dyfjord, solgt. Det var produksjon og eksport av tørrfisk og saltfisk som hadde vært Nissens forretningsområde i over 100 år. Handelshuset i Sjøgata i Hammerfest drev nå jernvarehandel/skipshandel, kolonial, glassmagasin og manufaktur. Etter Rolf Nissens død i 1997 ble også denne forretningen nedlagt.  Dermed var et av de store handelshus i Hammerfest og Finnmark historie.  I dag drives det kjøpesenter i Nissen gamle lokaler under navnet Nissen Hammerfest Senter.

 Litteratur 
 Havet ved din stuedør – jubileumsskrift i anledning Hammerfest Handelsstandsforenings (HHF) 150-årsjubileum 1844-1994, utgitt 1994
 Bankens virke – byens vekst, Hammerfest Sparekasses jubileumsbok (1974), s 379, av Ragnvald Jacobsen

Kategori:Personer fra Hammerfest kommune
Kategori:Kjøpmenn i Hammerfest
Kategori:Fødsler i 1890
Kategori:Dødsfall i 1968